遊樂場

遊樂場（英文：playground / play area），用地一種，笪地專門留畀人玩，就算吉地一笪都算係。大多數講戶外，但無話戶內唔得。由於細蚊至玩得多，一般就指兒童遊樂場，有種種設備，有蹺蹺板、韆鞦、滑梯之類。實情大人都有遊樂場，如種種波地，好似籃球場、足球場、羽毛球場，諸如此類運動場，都歸入遊樂場一類。如健身站、健身徑，亦可謂遊樂場設備。而學校咁，一般叫做操場。 遊樂場個名，譒自英文playground。一七八〇年，就指地一笪，專畀露天玩樂，尤其同學校相關。古英文有字plegstow、plaeg-stede，字面玩樂之地，專講村中玩運動場。 地方 地並無限乜嘢質地，只要玩得都用得。草地、石屎地、沙地、泥地都有，視乎要點玩法。兒童遊樂場，時興舖軟墊，以防跌傷。 設計 遊樂場常見嘅設備有以下呢啲： 蹺蹺板 氹氹轉 韆鞦 滑梯 攀爬架 沙池 ... 等等。值得一提嘅係，喺廿一世紀嘅世界，「遊樂場要點設計」成為咗一門學問：例如有研究指，又大又開放、得一個區域嘅遊樂場容易出現「比較有攻擊性嘅細路霸住嗮啲嘢」嘅情況，所以對於冇咁有攻擊性嘅細路嚟講，有多個子區域嘅遊樂場會比較有效噉鼓勵到佢哋玩－細路心理學同教育學方面嘅學者為咗想確保唔同嘅細路都可以有效噉玩，而開始對遊樂場嘅設計作出深入嘅思考。 攷